


HIPERLIPOPROTEINEMIILE (grasimi in singe)
 
Ce sunt HLP ?
HLP sunt boli în care este crescută concentraţia din sânge a grăsimilor (colesterol, trigliceride).


De ce apar ?
În majoritatea cazurilor cauzele sunt genetice. La defectul genetic se pot adăuga şi unii factori favorizanţi cum sunt: obezitatea, diabetul zaharat, alimentaţia cu exces de lipide (grăsimi) sau de glucide (zaharide), excesul de alcool, unele medicamente (anticoncepţionale, etc.).


Care sunt efectele HLP ?
Creşterea concentraţiei din sânge a grăsimilor e urmată de depunerea lor pe pereţii arterelor ducând la ateroscleroză precoce. Circulaţia sângelui prin artere este stanjenită datorită depunerilor, iar când vasul se astupă circulaţia sângelui la acest nivel este întreruptă, ducând la complicaţii grave.

Consecinţele aterosclerozei sunt multiple şi foarte grave:

· La nivelul inimii determină cardiopatie ischemică: angină pectorală, infarct miocardic acut, tulburări de ritm şi de conducere, moarte subită.

· La nivelul creierului - accidente vasculare cerebrale ce pot duce la paralizii.

· La nivelul membrelor inferioare determină artriopatie cronică obliterantă ce poate duce la gangrenă şi amputaţii.


Cum se tratează ?
Tratamentul este complex şi cuprinde: regim alimentar, exerciţiu fizic şi medicaţie hipolipemiantă.
1. Regimul alimentar este foarte important. Trebuie evitate alimentele bogate în grăsimi: 


- ouăle


- viscerele (organe) -creier, ficat


- carnea grasă: porc, oaie şi preparatele din acestea


- dintre lactate: smântână, iaurt gras, unt, telemea, caşcaval, brânză topită 

  Trebuie să se evite untura la prepararea alimentelor, alcoolul şi dulciurile.

  Alimentele permise:


- legume - cartofi, orez, mazăre, fasole, dovlecei, varză, conopidă, morcovi, vinete, ciuperci, etc. 


- carne slabă - pasăre, peşte


- lapte degresat, iaurt dietetic, brânză dulce dietetică

-pâine, paste făinoase, gris -în cantităţi limitate


- margarina, ulei vegetal. La prepararea alimentelor se va folosi ulei vegetal

2. Exerciţiul fizic se recomandă dacă nu există alte boli care îl contraindică. Poate fi: mers pe jos, înot, tenis, ciclism, gimnastică aerobică, alergare, grădinărit, munca fizică, etc.


Dacă regimul alimentar şi exerciţiul fizic nu sunt eficiente se recurge la medicaţie.

3. Medicamentele care scad grăsimile din sânge (hipolipemiante) se administrează doar la indicaţia medicului. Au efect pe perioada pe care sunt administrate.

